Μακριά από το Αγριεμένο Πλήθος (ταινία 1967)

Η ταινία Μακριά από το Αγριεμένο Πλήθος (αγγλ. Far From the Madding Crowd) είναι δράμα παραγωγής 1967, βασισμένο στο ομώνυμο μυθιστόρημα του Τόμας Χάρντι, σε σκηνοθεσία Τζον Σλέσιντζερ. Πρωταγωνίστρια της ταινίας είναι η Τζούλι Κρίστι, που ερμηνεύει το ρόλο μιας νεαρής και πανέμορφης Αγγλίδας, η οποία κατά τη βικτωριανή περίοδο, προκαλεί τον πόθο σε τρεις άνδρες που τη διεκδικούν. Πλάι στην Κρίστι εμφανίζονται οι Τέρενς Σταμπ, Πίτερ Φιντς και Άλαν Μπέιτς. Πρόκειται για την τέταρτο σκηνοθετικό εγχείρημα του Τζον Σλέσιντζερ και για την τρίτη του συνεργασία με την Κρίστι. Οι δυο τους είχαν συνεργαστεί ήδη για τις ταινίες Μπίλι, ο Ψεύτης (Billy Liar, 1963) και Ντάρλινγκ (Darling, 1965), ταινία που χάρισε στην Κρίστι το Όσκαρ Α' Γυναικείου Ρόλου. Με αυτή του την ταινία ο Σλέσιντζερ, που μέσα από τα έργα του καυτηρίαζε τους ξέφρενους ρυθμούς και τα ήθη της αγγλικής κοινωνίας της δεκαετίας του 1960, ξέφυγε από το συνηθισμένο του ύφος μεταφέροντας το θεατή στη βικτωριανή Αγγλία. Υπεύθυνος για τη μεταφορά του μυθιστορήματος του Χάρντι στη μεγάλη οθόνη ήταν ο Φρέντερικ Ράφαελ, ενώ τη διεύθυνση φωτογραφίας ανέλαβε ο μετέπειτα σκηνοθέτης Νίκολας Ρόουγκ.

Η ταινία έλαβε μια υποψηφιότητα για βραβείο Όσκαρ και δυο για βραβείο BAFTA.

Υπόθεση 
Η Μπάθσιμπα Έβερντιν (Τζούλι Κρίστι), μια όμορφη και φιλάρεσκη κοπέλα που ζει με τη θεία της σε μια μικρή φάρμα στην αγγλική επαρχία κατά τη βικτωριανή περίοδο, αρέσκεται στο να φλερτάρει με τους άνδρες κάνοντάς τους να την ερωτευτούν, προκειμένου να τονώσει τον εγωισμό της. Όταν ένας βοσκός Γκέιμπριελ Όουκ (Άλαν Μπέιτς) της ζητάει να το παντρευτεί, εκείνη τον απορρίπτει επιδεικτικά. Λίγο καιρό αργότερα, η Μπάθσιμπα κληρονομεί τον πλούσιο θείο της και αναλαμβάνει τη διοίκηση του αγροκτήματός του και τότε ο Όουκ, που στο μεταξύ έχει χάσει την περιουσία του της ζητάει να τον προσλάβει, ως επιστάτη. Παράλληλα η Μπάθσιμπα προκαλεί ερωτικά έναν πλούσιο γείτονά της, τον Γουίλιαμ Μπόλντγουντ (Πίτερ Φιντς), ο οποίος την ερωτεύεται και τη ζητάει σε γάμο. Η Μπάθσιμπα δεν αρνείται την πρόταση, αλλά ούτε τη δέχεται. Ξεκαθαρίζει ότι δεν τον αγαπά και του υπόσχεται να το σκεφτεί. Εκείνος συνεχίζει να τη διεκδικεί και σύντομα οδηγείται στην τρέλα από το πάθος του για εκείνη. Η νεαρή κοπέλα έπειτα συναντά έναν αλαζονικό και φιλάρεσκο άνδρα, το λοχία Φράνσις Τρόι (Τέρενς Σταμπ), ο οποίος έχει πολλά κοινά χαρακτηριστικά με εκείνην και τον ερωτεύεται. Η Μπάθσιμπα δε γνωρίζει όμως ότι ο νεαρός αυτός άνδρας έχει ερωτική σχέση με μια από τις υπηρέτριες της, τη Φάνι (Προυνέλα Ράνσον), στην οποία έχει υποσχεθεί γάμο. Ο Φράνσις και η Μπάθσιμπα παντρεύονται, ραγίζοντας την καρδιά του κύριου Μπόλντγουντ, ο οποίος οδεύει συνεχώς προς την απόγνωση και την τρέλα και η κοπέλα μετά το γάμο ανακαλύπτει ότι ο σύζυγος της είναι σπάταλος και τεμπέλης. Ο Φράνσις θα πληγώσει τη Μπάθσιμπα με τη συμπεριφορά του και τα μυστικά του παρελθόντος θα βγουν στην επιφάνεια, κάνοντας την κοπέλα να ωριμάσει, ενώ στο πλευρό της θα βρίσκεται πάντα, ως σύμμαχος, ο Γκέιμπριελ Όουκ, ο μοναδικός άνδρας που την αγάπησε αληθινά.

Πληροφορίες 
 Πρόκειται για τη δεύτερη κινηματογραφική μεταφορά του μυθιστορήματος του Τόμας Χάρντι, καθώς είχε προηγηθεί η βωβή εκτέλεση του 1915.
 Ο σκηνοθέτης Τζορτζ Κιούκορ είχε σκεφτεί να γυρίσει την διασκευή του μυθιστορήματος κατά τη δεκαετία του '40, έχοντας στο μυαλό του για τον πρωταγωνιστικό ρόλο τη Βίβιαν Λι ή την Ολίβια Ντε Χάβιλαντ. 
 Ο Ντερκ Μπογκάρντ απέρριψε το ρόλο του κύριου Μπόλγουντ, ενώ η επιλογή της Τζούλι Κρίστι για το ρόλο της Μπάθσιμπα σχολιάστηκε αρνητικά από αρκετούς από τους κριτικούς της εποχής εκείνης. Πολλοί στάθηκαν στο γεγονός ότι η ηθοποιός, σύμβολο της βρετανικής ποπ κουλτούρας της δεκαετίας του '60 παραήταν μοντέρνα για το ρόλο. 
 Το σενάριο της ταινίας έμεινε πιστό στο μυθιστόρημα και τα γυρίσματα έγιναν στο Ντόρσετ και το Γουίλσαϊρ.
 Η ταινία έλαβε γενικά θετικές κριτικές και κέρδισε και το βραβείο του National Board of Review, ως η καλύτερη της χρονιάς, αλλά δεν είχε απήχηση στο αμερικανικό κοινό. Αντιθέτως έκανε μεγάλη επιτυχία στη Μεγάλη Βρετανία.

Επανεκτελέσεις 
Η μεταφορά του μυθιστορήματος του Χάρντι γυρίστηκε ξανά το 1998, ενώ αναμένεται η τέταρτη επανεκτέλεση το 2015 με πρωταγωνίστρια την Κάρεϊ Μάλιγκαν.

Παραπομπές

Εξωτερικοί σύνδεσμοι
 

Βρετανικές ταινίες
Ταινίες του 1967
Ταινίες παραγωγής Metro-Goldwyn-Mayer
Αγγλόφωνες ταινίες
Βρετανικές δραματικές ταινίες
Βρετανικές ιστορικές ταινίες